**REGIMUL COMUNITĂȚII CONVENȚIONALE**

#### Art. 366. -

Regimul comunităţii convenţionale se aplică atunci când, în condiţiile şi limitele prevăzute în prezenta secţiune, se derogă, prin convenţie matrimonială, de la dispoziţiile privind regimul comunităţii legale.

#### Art. 367. -

În cazul în care se adoptă comunitatea convenţională, convenţia matrimonială se poate referi la unul sau mai multe dintre următoarele aspecte:

**a)** includerea în comunitate, în tot ori în parte, a bunurilor dobândite sau a datoriilor proprii născute înainte ori după încheierea căsătoriei, cu excepţia bunurilor prevăzute la art. 340 [lit. b)](https://lege5.ro/App/Document/gi2tsmbqhe/codul-civil-din-2009?pid=56647559&d=2023-12-10#p-56647559)şi [c](https://lege5.ro/App/Document/gi2tsmbqhe/codul-civil-din-2009?pid=56647560&d=2023-12-10#p-56647560)); *Bunurile destinate profesiei si bunurile de uz personal;*

**b)** restrângerea comunităţii la bunurile sau datoriile anume determinate în convenţia matrimonială, indiferent dacă sunt dobândite ori, după caz, născute înainte sau în timpul căsătoriei, cu excepţia obligaţiilor prevăzute la art. 351 [lit. c](https://lege5.ro/App/Document/gi2tsmbqhe/codul-civil-din-2009?pid=56647611&d=2023-12-10#p-56647611)) obligaţiile asumate de oricare dintre soţi pentru acoperirea cheltuielilor obişnuite ale căsătoriei;;

**c)** obligativitatea acordului ambilor soţi pentru încheierea anumitor acte de administrare; în acest caz, dacă unul dintre soţi se află în imposibilitate de a-şi exprima voinţa sau se opune în mod abuziv, celălalt soţ poate să încheie singur actul, însă numai cu încuviinţarea prealabilă a instanţei de tutelă;

**d)** includerea clauzei de preciput; executarea clauzei de preciput se face în natură sau, dacă acest lucru nu este posibil, prin echivalent, din valoarea activului net al comunităţii;

**e)** modalităţi privind lichidarea comunităţii convenţionale.

#### Art. 368. -

În măsura în care prin convenţie matrimonială nu se prevede altfel, regimul juridic al comunităţii convenţionale se completează cu dispoziţiile legale privind regimul comunităţii legale.

Soții pot opta pentru o comunitate mai **extinsă** sau mai **restrânsă** decât cea legală:

1. COMUNITATEA EXTINSA: Convenția matrimonială poate viza includerea în comunitate, în tot sau în parte, a unor bunuri proprii sau a datoriilor născute înainte sau după încheierea căsătoriei, cu excepția bunurilor destinate profesiei si bunurile de uz personal.

În ceea ce privește compoziția activului matrimonial, în urma adoptării regimului comunității convenționale, se vor regăsi acele bunuri dobândite înainte sau după încheierea căsătoriei, care, în regimul comunității legale, ar fi bunuri proprii. Extinderea comunității legale se poate realiza parțial sau total, până la o comunitate universală.

În cazul liberalităților nu se vor include în activul comunitar bunurile cu privire la care donatorul ori testatorul a prevăzut expres că vor fi proprietatea exclusivă a soțului gratificat. Inclusiv în situația în care nu a fost prevăzut expres, soluția se impune pentru a respecta astfel voința dispunătorului, fiind cunoscut faptul că liberalitățile sunt acte juridice *intuitu persoane*, făcute în considerarea persoanei gratificate.

Pasivul comunitar poate fi inclus în convenția matrimonială privind regimul convențional. Dacă prin convenția matrimonială nu se stipulează nimic în ceea ce privește pasivul, atunci datoriile comune vor urma regimul prevăzut în materia comunității legale.

2. COMUNITATEA RESTRÂNSĂ: Cod Civil permite soților stipularea unor clauze convenționale vizând restrângerea comunității la bunurile sau datoriile anume determinate în convenția matrimonială, indiferent dacă sunt dobândite înainte sau în timpul căsătoriei, cu excepția obligațiilor asumate de oricare dintre soţi pentru acoperirea cheltuielilor obişnuite ale căsătoriei.

În cuprinsul convenției matrimoniale este necesar ca bunurile ce vor intra în structura activului comunitar să fie foarte clar determinate:

* în cazul bunurilor prezente - prin descrierea elementelor relevante de individualizare a lor;
* pentru bunurile viitoare prin precizarea criteriilor generice care să permită identificarea acestora la momentul dobândirii.

Un rol important revine notarului care autentifica actul, menirea lui fiind aceea de a surprinde fidel intenția soților și de a configura în mod corespunzător toate aceste clauze.

In ceea ce privește pasivul comunitar soții pot restrânge sfera datoriilor comune fără, însă, a putea înlătura caracterul comun al obligațiilor pentru acoperirea cheltuielilor obișnuite ale căsătoriei.

Codul civil protejează însă interesele moștenitorilor rezervatari, clauza de preciput fiind supusă reducțiunii, în condițiile legii, însă nu și raportului donațiilor, ori de câte ori se depășește cotitatea disponibilă în limita căreia defunctul putea dispune în mod discreționar.

*Prin urmare, atunci când soțul supraviețuitor vine în concurs cu moștenitorii a căror rezervă succesorală ar fi încălcată, clauza de preciput este asimilată parțial unei liberalități*.

Calificarea ca liberalitatea clauzei de preciput este inadecvată deoarece **nu se poate vorbi despre o *donatie*** ori ***act mortis causa***, scopul ei fiind de a institui o modalitate de lichidare a regimului matrimonial, cu privire la anumite categorii de bunuri proprietate devălmașă sau pe cote părți. Astfel, clauza de preciput trebuie înțeleasă în raport cu dinamica regimului matrimonial de care este atașată, ca fiind o clauză relativă la lichidarea acestuia.

Se poate considera că prin clauza de preciput soții au convenit un partaj al bunurilor care formează obiectul clauzei, prin atribuirea lor în proprietate exclusivă soțului beneficiar al clauzei, în considerarea căsătoriei și a raporturilor patrimoniale dintre ei pe durata acesteia. Astfel se explică faptul că soțul supraviețuitor moștenitor preia, *fără plată și înainte de partajul moștenirii*, bunurile care formează obiectul clauzei de preciput.

*”Fără plată” -*  nu înseamnă că astfel s-a făcut o liberalitate, ci doar că soțul supraviețuitor nu datorează nimic moștenitorilor, cum ar datora, de exemplu, sultă dacă bunurile ar fi intrat în masa succesorală și ar fi fost atribuit exclusiv.

*”Înainte de partajul moștenirii”*- indică faptul că aceste bunuri nu intră niciodată în masa succesorală, pentru că prin însuși efectul clauzei de preciput ele au fost ”dirijate”, **la aceeași data** a decesului unuia dintre soți, în patrimoniul soțului supraviețuitor beneficiar, care astfel devine proprietar exclusiv asupra lor.

***Executare-*** Preciputul nu poartă decât asupra activului net al comunității, ceea ce înseamnă că *el nu se execută decât după satisfacerea creanțelor creditorilor comunitari*, aceștia conservând dreptul de a urmări bunurile ce fac obiectul clauzei.

Executarea clauzei de preciput se face în natură sau dacă acest lucru nu este posibil, în echivalent.

În situația executării în natură a unui bun imobil se impune înscrierea în cartea funciară a dreptului de proprietate al soțului beneficiar, în temeiul convenției matrimoniale, respectiv al clauzei de preciput. Soluția este dată și de natura clauzei de preciput, care, în realitate, este un partaj în cadrul lichidării, *fie și parțiale*, a regimului matrimonial, iar în materie de partaj în cazul imobilelor, efectele juridice se produc numai dacă actul de partaj, încheiat în formă autentică, a fost înscris în cartea funciară.

Clauza de preciput este opozabilă celorlalți moștenitori ai soțului decedat, care sunt ținuți de obligația de a strămuta proprietatea în favoarea soțului supraviețuitor beneficiar. Drept urmare dreptul de proprietate al soțului supraviețuitor va fi înscris împotriva moștenitorilor, care, la rândul lor, nu se vor putea opune decât în măsura în care ar invoca reducțiunea în calitate de moștenitori rezervatari. Regulamentul de avizare și recepție și înscriere în evidențele de cadastru și carte funciară prevede că în situația convențiilor matrimoniale în care s-a stipulat o clauză de preciput, dreptul de proprietate se intabulează în favoarea soțului beneficiar în baza certificatului de deces convenției matrimoniale.

***Modalități privind lichidarea comunității convenționale* -** În caz de încetare sau de schimbare, regimul matrimonial se lichidează potrivit legii, prin bună învoială saum în caz de neînțelegere, pe cale judiciară.

Astfel rezultă că normele juridice în materia lichidării regimului matrimonial nu au caracter de ordine publică, fiind permisă stipularea în cuprinsul convenției matrimoniale a modalității concrete în care soții înțeleg să procedeze la lichidarea comunității convenționale.

**Soții pot, prin convenție. să stipuleze clauze privind**:

1. partajarea bunurilor comune în cote egale, indiferent de contribuția fiecăruia la dobândirea bunurilor comune și la îndeplinirea obligațiilor asumate;
2. unul dintre soți să primească nuda proprietate, iar celălalt uzufructul;
3. stabilirea unor cote inegale potrivit cărora ar urma să se partajeze bunurile comune. Prin adoptarea acestei clauze de partaj inegal, soții pot viza, spre exemplu, restabilirea echilibrului patrimonial rupt de o inegalitate a aporturilor în comunitate.

**Clauza de prelevare**, **la partaj, a unor bunuri, prin derogare de la regulile privind atribuirea bunurilor**. Clauza de prelevare nu se confundă cu clauza de preciput, deoarece ,spre deosebire de aceasta din urmă, preluarea bunurilor ce constituie obiectul clauzei nu se realizează fără contrapartidă.

Astfel spus clauza de prelevare nu rupe echilibrul instituit de lege între moștenitori și conferă soțului supraviețuitor doar un drept de preferință la atribuirea bunurilor ce fac obiectul clauzei, în eventualitatea partajului succesoral, ceea ce înseamnă că bunul intră în masa succesorală de împărțit, iar dacă este cazul, soțul supraviețuitor datorează sultă celorlalți moștenitori. În cazul clauzei de preciput, bunurile care fac obiectul acestuia nu se includ în masa de împărțit, ci se cuvin soțului supraviețuitor cu prioritate și fără contrapartidă, urmând ca acesta să devină să vină în concurs cu ceilalți moștenitori ai soțului decedat numai cu privire la celelalte bunuri din masa succesorală.